Hlina, Alojz, poslanec NR SR (2024-09-26):
Ďakujem veľmi pekne. Vážený pán predsedajúci, ďakujem veľmi pekne. Vážené kolegyne, kolegovia, dovoľte mi v tomto komornom nastavení povedať niečo k tak vážnej veci, ako je konsolidačný balíček. Užívam si to, že vlastne môžem vystúpiť a koniec koncov ja nakoniec vám budem vďačný. Budem vám vďačný, SMER-u, HLAS-u a SNS, že mi to dovolíte, ešte budem, teda budete asi niečo očakávať odo mňa. No, zo mňa to pôjde ťažko, to vám poviem pravdu. Dostali sme ako plnokrvná pravica nejakých 52 minút na obhajobu tohto, čo ste sem doniesli. To sa mi zdá málo. Musíte uznať, tí, ktorí ešte aký-taký racionálny postoj k veciam máte, ale tak si tu my žijeme. Začnem a skončím príbehom, uvidím, koľko stihnem, má to trvať 15 minút, Maroš ma dúfam upozorní, keby som preťahoval. Bol taký bohatý kupec a bol sa pozrieť v takej chudobnej, v chudobnom meste sa bol pozrieť do chrámu a čuduje sa, že: pozri ich, chudobní jak kostolné myši, ale od Tintoretta si fresky vymaľovať dajú. Hej? A toto je presne také niečo, že proste my si tu tak žijeme. Vieme, že na to nemáme, ale od Tintoretta si fresky namaľovať dá. Tvárime sa ako keby nič, dovtedy, kým nám niekto požičia. Zdá sa, že máme trošku problém, lebo hrozí, že to začína škrípať, nuž tak sa ozývajú. Dobehlo vás to. Dobehlo vás to. Koniec koncov to raz muselo prísť. Muselo to prísť a ja o tom hovoriť budem. Avizujem, že sa prihlásim aj do tretieho čítania, pán podpredsedajúci. Bude o čom, však pozmeňováky nejaké budú. Čiže áno, treba sa o tom rozprávať. Vy sa o tom nechcete rozprávať, lebo bude treba hovoriť pravdu, preto sa tej debaty bojíte, preto ju skracujete, preto ju obmedzujete, úplne hrozné veci robíte, lebo prišiel ten čas, keď ľuďom treba povedať pravdu. Treba povedať pravdu, že na to nemáme. Môžeme si porozprávať o dôvodoch, ale neviem, ku koľkým sa dostaneme. Proste na to jednoducho nemáme. Namiesto Poľany neni hruda zlata, na Záhorí neni plyn ani ropa, proste je tu len zopár ľudí, kto ešte chcú robiť a nevyrobia to, proste to nevychádza. A vy ste to vedeli, že to nevychádza. Robert Fico to vedel, že to nevychádza, napriek tomu ste si kúpili vládu. Kúpili ste si vládu za sľuby. Mám takú knižku, nemám tu pána ministra, aleže populizmus a ekonómia. Populizmus v konečnej fáze zabíja. Vždycky na konci proste populizmus končí zle, lebo len vojna odpisuje dlhy. Nikto v zásade nevymyslel lepší spôsob. Buď to vrátiš, alebo to odpíše v nejakom systéme vojna. Nikto nič lepšie nevymyslel, tam ste to dopracovali, ja tú knižku nájdem, neviem, čo to bude z pohľadu rokováku, neviem, či sa ešte môže doniesť knižka do rokovacej sály, však si overím. Kebyže áno, tak ju tu odovzdám a pánovi ministrovi, že nech ju prípadne posunie, som si ju kúpil v Dubaji v tom Malle, dobrá knižka, iba po anglicky, ale však to zvládne, dobrá knižka, nech ju dá Robertovi Ficovi. Populizmus zabíja. Prišiel čas povedať pravdu. Nedá sa to. Vy ju musíte povedať, nedá sa to, nedá sa to zaplatiť, nedá sa to uplatiť, nie je z čoho, nie sú peniaze. Proste musíte začať hrať s ľuďmi fér. Nemáme ekonomiku, nemáme podnikateľov. Povedzte mi, smeráci, HLAS a SNS, akého áčkového podnikateľa ste stvorili. Povedzte mi, ktorý podnikateľ sa ku vám hlási s jeho silným príbehom. Jedného áčkového mi povedzte, okrem tých známych Kočner, Bašternák, všetko hviezdne mená podnikateľského neba Slovenska. Kočner, Bašternák, koho to tam ešte máte? Široký, Výboh, už naozaj toto sú skvostné príbehy, to je na knižku, ale okrem týchto áčkových, koho ešte máte? Povedzte mi jedného áčkového podnikateľa, ktorého ste stvorili. Áno, lebo podnikatelia a politika vie stvoriť, politika vie stvoriť podnikateľa. Ktorý áčkový sa ku vám hlási. Ktorého, keď sa naňho pozriem, tak poviem, že tento vie vyrobiť peniaze. Povedzte mi jedno meno, jedno. Stvorili ste ekonomiku, ktorá nedokáže stavať diaľnice. Sme na hanbu celému vyspelému svetu. Jedna mizerná krajina v strede Európy, je tak úbohé, vytvorila, vygenerovala takú ekonomiku, ktorá nedokáže postaviť páru kilometrov diaľnic. Na hanbu celému svetu. Vy ste stáli pri zrode tejto ekonomiky. Vy ste vytvorili túto ekonomiku. Toto je vaša ekonomika. Pre vás je znalostná ekonomika, viete, jak si vy vysvetľujete znalostnú ekonomiku? Že koho poznám. Toto nie je znalostná ekonomika. Znalostná ekonomika je o tom, či si dobrý. Ekonomika je o tom, či si dobrý, či si najlepší, či niečo dokážeš. Nie o tom, či niekoho poznáš, lebo tak to vyzerá, za sebou ťaháte suitu darebákov, ktorí dokážu jedine podnikať tak, že budú vyciciavať štát. Jedine tak dokážu podnikať. Keby vás nemali, sú na úrade práce. Silnej ekonomike by ich kariéru, u nás sú to milionári a miliardári, podnikatelia, z vášho pohľadu áčkoví, v silnej ekonomike by vyberali vstupné na záchodoch pod stanicou. To ste sem dotiahli, to je tá vaša ekonomika. Táto ekonomika nemá šancu nagenerovať tie zdroje, ktoré ste vy nasľubovali, neexistuje, neexistuje. Aj keby direkt teraz ste našli pod celou Poľanou hrudu zlata. Keď ste prichytení pri tom, že je zle, tak riešením pre vás je zaťažiť všetkých. Ale viete, logika hovorí, že keď nemáš príjmy, tak sekáš na výdajoch najskôr, nie? Ja neviem, pomôžte mi, poraďte mi, že či zle hovorím? Keď nemáš príjmy, sekáš na výdajoch. Ak nechceš sekať na výdajoch, ideš si požičať. Už som to tu hovoril, dovtedy, kým ťa niekto nestopne, hej, alebo potom príde ešte niečo horšie a príde úplný fatálny crash. Takže zdá sa, že zaškrípalo, už vám nechcú požičať, tak ste sa zbadali, ale nechcete sekať výdaje. Chcete všetkých rovno, rovnako zaťažiť, lebo vy nechcete povedať, vy nechcete povedať tým dôchodcom, že to skončilo. Že skončilo to uplácanie, že skončilo to kupovanie, že skončilo to, čo ste vytvorili, tú chiméru toho, že my sme tu nejakí brüneri. Vy im to nechcete, vy sa im to bojíte povedať. Vy sa bojíte tej suite, čo chodí za vami jak ovečky, parazitov a príživníkov, lebo to sú pre mňa paraziti a príživníci, tak tým sa bojíte povedať, že dojenie skončilo. Že ich podnikateľský príbeh skončí, lebo už neni čoho, z čoho dojiť, bojíte sa im to povedať. Vy nechcete, vy nehovoríte to, čo máte hovoriť, že idete sekať výdaje. Vy hovoríte, že sa všetci, teda už je zle, chytili nás, prichytili nás, dajte všetci trošku dokopy, toho bude veľa. A nemusíte to robiť. Prečo to korektne a férovo nepoviete, že až v tej druhej fáze treba zaťažiť všetkých, pokiaľ už tie opatrenia z tej prvej fázy na strane sekania výdajov nepostačujú. Prečo nešetríte na výdajoch štátu? Ja vám garantujem, keby polka zamestnancov ministerstiev neprišla ráno do roboty zajtra, tak si to všimne iba bufetárka, lebo má nižšiu tržbu. Tak sme my dopracovali, tam máte rezervy, veľké rezervy. Prečo nepoviete férovo, tu niekto vypočítal nejaký INESS alebo kto, pol miliardy sa dá na prevádzke štátu ušetriť. Dá. Treba trošku priťať, treba možno prísť o nejakého voliča. Prečo nepoviete férovo dôchodcom, 13. dôchodok nebude, nebude z čoho, prepáčte. Prečo to nepoviete? Bojíte sa, čo? Bojíte sa? Ohádžu vajcami tam niekde v Hriňovej alebo kde, čo? Bojíte sa, hrdinovia. Koľko zaplatila tá vaša suita na daniach? Lebo tam je tiež priestor. Výber daní, daňová medzera. Koľko zaplatil taký Jano Počiatek? Dohovoril mu niekto? Počuj, Jano, však si nabral dosť. Koľko si zaplatil? Koľko zaplatil Jano Počiatek na dani z príjmu. Koľko? Koľko zaplatil na dani z príjmu taký Výboh? Koľko zaplatil tá banda ako Kočner? Koľko zaplatili títo ľudia, čo sa motajú okolo vás? Lebo z daní sa platí štát. Koľko zaplatili tí ľudia, čo sa motajú okolo vás? Ako trieskate, ako búchate do daňovej medzery? Tam máte rezervu tiež. Či to sa bojíte? Bojíte sa, že povyťahujú šuflíky? Prečo napríklad Robert Kaliňák nepovedal, že viete čo, daň z vojny by som, keby ja vám hľadal opatrenia. Počúvajte veď jak, viete, jak teraz idú zbrojovky? Idú jak jedna šupa. Rastú im obraty, tržby, výnosy, prečo sa tam neobjavila daň z vojny? Prečo neni dodatočný odvod pre zbrojárske podniky. Prečo? Bojíte sa Strnada? Bojíte sa Výboha? Bojíte sa vašich? Či Robo Kaliňák zakázal, že tam nemôžete? Z biedy treba vytrieskať? Z knižiek vytrieskajte? Bojíte sa zbrojárov? Daň z vojny, ja neviem koľko, je tam dosť. Podľa mňa berú, teraz šľapú tak, trojzmenná prevádzka idú. Prečo nie? Prečo, pán minister tu nie je, ale mali ste tam nejakého ekonóma a teraz už že vraj od vás odišiel, písal nejaký článok. V Nemecku sa posudzuje obranný príspevok, lebo obranný príspevok pre obranu je aj sociálna stabilita, čiže Nemci deklarujú, že príspevok pre obranu je aj sociálna stabilita, nejaké príspevky. No tak preformátujte zbrojárske výdavky, ktoré sú obrovské, na sociálnu stabilitu. Prečo my tu ideme z biedy dreť posledné euro, ľuďom ideme hovoriť, že si majú utiahnuť neviem kde, po akú dierku opasky, a Robo Kaliňák sa rozutekal po celom svete a nakupuje za miliardy. Prečo nepreformátujete po vzore Nemecka, áno, obranný výdajok je aj sociálna stabilita. Preformátuj, nenakúpte 4x4, dajte do sociálnej stability. Či aj to sa bojíte? Čoho sa vlastne nebojíte, hrdinovia? Končím už pomaly. Správa štátu nie je žiadna atómová fyzika, kolegovia. Nič zložité. Má dať, dal, príjmy, výdaje, rovnováha, balans, plus-mínus jednoduché. Jednoduché. Rozdali ste to, čo ste nevyrobili, žúrka skončila. Povedzte to už tým ľuďom. Povedzte im už konečne pravdu. Povedzte, že je koniec. Nezarobili sme, nevyrobili, tá ekonomika na to nemá, bude zle, bude, bude treba robiť. Pošlite ľudí do roboty. Ja vás proste, ľudia, prosím vás, robte, robte, kým vládzete. Vy, čo nevládzete, sa modlite, lebo bude zle. Bude zle. Ekonomika na to nemá. Aj po prijatí tohto všetkého sa to celé kľakne a zrúti, lebo ste sa rozrozdávali tak, nevytvorili ste to, čo by tu tie príjmy mali generovať, vy ste sem nevytvorili to podhubie, čo by generovalo príjmy. Vy ste tých, ktorí by mohli generovať tie príjmy, vyhnali z tejto krajiny. Vy ste kvalitu vyhnali z tejto krajiny. Tristotisíc ľudí, ktorí by mohli generovať príjmy, odišli a nechali ste nám tu Kočnera a Bašternáka. Táto ekonomika á la Kočner, Bašternák nevygeneruje tie príjmy, ktoré ste vy nasľubovali. Je koniec. Žúrka skončila. Treba to ľuďom férovo povedať. Nemáte na tie výdaje, kúpili ste si za sľuby túto vládu, začnite ľuďom hovoriť pravdu. Trošku som predĺžil ten príbeh, ktorý som chcel, že skončím príbehom, poviem v druhom čítaní. Ďakujem veľmi pekne. (Potlesk.)